Hvers konar hundur er franskur bolabítur ? Franskur bolabítur er fremur lítill hundur , þéttur og vöðvamikill með stuttan og þykkan feld . Hann er gjarnan um eða innan við 30 cm á hæð , 11 - 13 kg að þyngd og getur orðið 10 - 12 ára gamall . Hann er mjög félagslyndur og líkar illa að vera skilinn eftir einn allan daginn . Franskur bolabítur hefur stundum verið kallaður ' trúðahundur ' eða ' trúðurinn meðal hunda' þar sem hann lætur oft kjánalega og kann að „ fíflast “ . Hann er skemmtilegur hundur og gerir ekki kröfu um mikla hreyfingu , einn léttur göngutúr á dag getur verið nóg . Franskir bolabítar eru yfirleitt heilsuhraustir . Bresk heilsufarsrannsókn frá 2013 sýndi að af heimsóknum 2.228 franskra bolabíta til dýralækna var sýking í eyrum algengust , meltingarvandamál ( niðurgangur ) fylgja þar á eftir og síðan tárabólga ( conjunctivitis ) . Hins vegar gengur got oft erfiðlega hjá tíkunum og í Bretlandi eru hvolpar franskra bolabíta teknir með keisaraskurði í 80% tilfella , sem má sjálfsagt yfirfæra yfir á önnur lönd . Hundakynið franskur bolabítur varð til í Frakklandi á 19. öld þegar ræktaðir voru saman rottuhundur og afbrigði af breskum bolabít sem kallaðist ' toy bulldog' , en það er nú útdautt hundakyn . Bolabítar voru vinsælir fyrr á öldum í Bretlandi þar sem þeir voru notaðir í bardaga þar sem hundum og nauti var att saman ( e. bull-baiting ) . Þegar slík „ skemmtun “ var bönnuð í Bretlandi árið 1835 urðu þessir öflugu hundar verkefnalausir . Þá var farið að rækta þá niður eins og sagt er með æxlun við minni hunda eins og terríer . Tilgangurinn með þessari „ afræktun “ hinna gömlu bolabítakynja var að smækka þá og draga úr árásargirni og gera þá að heppilegum gæluhundum . Þessi bolabítur í smækkaðri mynd , toy bulldog , barst til Frakklands um eða eftir miðja 19. öld og náði miklum vinsældum í París , bæði hjá almenningi og hefðarfólki . Þar var haldið áfram að rækta hann og smám saman varð til afbrigði sem kallast franskur bolabítur . Hundakynið barst síðan til Bandaríkjanna og varð meðal einkennishunda yfirstéttarinnar þar í landi snemma á síðustu öld . Hundakynið var snemma viðurkennt af félagi sem heldur utan um skrár um ræktun hunda ( American Kennel Club ) og árið 1906 var franskur bolabítur fimmti vinsælasta hundakynið í Bandaríkjunum . Franskur bolabítur er meðal alvinsælustu hundakynja í heiminum í dag og hefur svo verið um langa hríð . Meðal annars var hann fjórða vinsælasta hundakynið á Bretlandi 2015 , þriðja vinsælasta kynið í Ástralíu 2017 og í fjórða sæti í Bandaríkjunum sama ár . Heimildir , frekari fróðleikur og myndir : Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .